ORDE  do 4 de outubro de 2007 pola que se convocan axudas á paralización definitiva de buques pesqueiros para o exercicio 2007 e se modifica a do 28 de novembro de 2000, pola que se establecen as bases e condicións e se regula o procedemento de concesión de axudas á paralización definitiva de buques pesqueiros.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 11/10/2007

A Orde do 28 de novembro de 2000, pola que se establecen as bases e condicións e se regula o procedemento de concesión de axudas á paralización definitiva de buques pesqueiros, modificada pola Orde do 2 de decembro de 2004, e pola Orde do 3 de abril de 2006, establece no seu artigo 4 que nos exercicios sucesivos da vixencia do programa operativo IFOP 2000-2006, as axudas se outorgarán con cargo ás aplicacións orzamentarias que para esta mesma finalidade se determinen na Lei de orzamentos xerais da comunidade autónoma do ano correspondente.
Aínda que o Programa Operativo do Instrumento Financeiro de Orientación da Pesca (IFOP) rematou no ano 2006, a data límite de subvencionabilidade dos gastos financiados con estes fondos abrangue ata o 31 de decembro de 2008, o que permite a asunción de novos compromisos de gasto no ano 2007 e 2008 sempre que o pagamento final se realice con anterioridade a aquela data.
Considerando que os proxectos subvencionables ao abeiro da Orde do 28 de novembro de 2000 son acordes co espírito e finalidade tanto do IFOP como do novo FEP, cómpre manter esta liña de actuación, polo que mediante esta orde se procede a convocar as ditas axudas para o ano 2007 con cargo aos créditos remanentes do programa operativo IFOP e conforme o seu réxime xurídico.
Por todo o exposto, facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Convocatoria das axudas.
Para o exercicio orzamentario 2007 convócanse axudas á paralización definitiva dos buques pesqueiros, que se rexerán polas bases e condicións establecidas na Orde do 28 de novembro de 2000 (DOG nº 245, do 20 de decembro), parcialmente modificada pola Orde do 2 de decembro de 2004 (DOG nº 252, de 29 de decembro) e pola Orde do 3 de abril de 2006 (DOG nº 70, do 10 de abril).
Artigo 2º.-Crédito orzamentario.
A orde financiarase con cargo á aplicación orzamentaria 14.03.723A.770.1 do orzamento do ano 2007, cun importe de 1.957.154,43 euros.
Estes importes poderán ser ampliados en función da dispoñibilidade orzamentaria sen que iso dea lugar á apertura dun novo prazo de presentación de solicitudes, agás indicación expresa en contrario, na orde que se publique para os efectos.
As solicitudes presentadas que sexan seleccionadas por reunir todos os requisitos serán resoltas de acordo coas dispoñibilidades orzamentarias.
Artigo 3º.-Prazo de presentación de solicitudes.
Para a concesión de axudas á paralización definitiva dos buques pesqueiros, ao abeiro da devandita Orde do 28 de novembro de 2000, con cargo ao exercicio orzamentario 2007, o prazo de presentación de solicitudes e toda a documentación, será dun mes, contado a partir do seguinte ao da publicación desta orde no Diario Oficial de Galicia.
Artigo 4º.-Modificación da Orde do 28 de novembro de 2000.
Modifícanse os seguintes artigos da Orde do 28 de novembro de 2000:
Artigo 11º.- Criterios de selección.
Queda redactado como segue:
«Os criterios de selección de expedientes de solicitude de axudas están en relación coa finalidade específica destas, de tal xeito que son prioritarios aqueles expedientes que mellor a cumpran. Para tales efectos aplícase o baremo seguinte:
a) Buques incluídos no censo da flota arrastreira conxeladora da zona de regulación da Organización de Pesca do Atlántico Noroccidental (NAFO): 15 puntos.
b) Buques que faenen no caladeiro nacional cantábrico-noroeste, cuxa modalidade de pesca sexa palangre de fondo: 10 puntos.
c) Buques que faenen no caladeiro nacional cantábrico-noroeste cuxa modalidade de pesca sexa cerco: 8 puntos.
d) Buques que faenen no caladeiro nacional cantábrico-noroeste, cuxa modalidade de pesca sexa palangre de superficie: 6 puntos.
e) Resto de buques: 2 puntos.
f) Por cada tramo ou parte de tramo de 5 anos de antigüidade do barco ata un máximo de 30 anos: 1 punto.
g) En caso de empate terá prioridade o buque máis antigo».
Artigo 14º.- Solicitudes e prazo de presentación.
O derradeiro parágrafo queda redactado como segue:
«O prazo de presentación de solicitudes será dun mes contado a partir do seguinte ao da publicación desta convocatoria».
Disposicións adicionais
Primeira.-Conforme o establecido no artigo 78.3º da Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, delégase no director xeral de Estruturas e Mercados da Pesca a resolución destas axudas.
Segunda.-De acordo co establecido no artigo 43 da Lei 14/2006, de orzamentos xerais da comunidade autónoma para 2007, a presentación da solicitude de concesión de subvención comportará a autorización ao órgano xestor para solicitar as certificacións que deban emitir á Axencia Estatal de Administración Tributaria, á Tesouraría Xeral da Seguridade Social e á Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias e coa Seguridade Social e que non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao interesado.
Terceira.- En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e os preceptos básicos da Lei 38/2003, do 17 de novembro, xeral de subvencións, e do seu regulamento.
Cuarta.
1. A Consellería de Pesca e Asuntos Marítimos publicará no Diario Oficial de Galicia as subvencións concedidas con suxeición a esta orde indicando o programa e crédito orzamentario a que se imputan, beneficiario, cantidade concedida e finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Quinta.-Con efectos nesta convocatoria, exímese do requisito de presentar os documentos de autorización a que se refire o artigo 14 A) letra d) da Orde do 28 de novembro de 2000, conxuntamente coa solicitude, debendo facelo coa documentación para o pagamento.
Disposición derradeira
Primeira.-Facúltase o director xeral de Estruturas e Mercados da Pesca para ditar as resolucións necesarias para o desenvolvemento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de outubro de 2007.
María Carmen Gallego Calvar
Conselleira de Pesca e Asuntos Marítimos
Ver referencia pdf "19800D011P029.PDF"